РЕГЛАМЕНТ ЗА ИЗПЪЛНЕНИЕ (ЕС) 2015/390 НА КОМИСИЯТА
от 5 март 2015 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
С Регламент (ЕИО) № 2658/87 е установена номенклатура от стоки, наричана по-нататък „Комбинираната номенклатура“, която се съдържа в приложение I към посочения регламент.
(2)
Според настоящия текст на част втора, глава 20, допълнителна бележка 2, буква а) от Комбинираната номенклатура се предвижда съдържанието на различни захари в даден продукт да се изчислява въз основа на цифрово показание, отчетено с рефрактометър (използван в съответствие с метода, предвиден в приложението към Регламент за изпълнение (ЕС) № 974/2014 на Комисията (2)).
(3)
Продукти на базата на морски водорасли и други водорасли, приготвени или консервирани чрез процеси, които не са посочени в част втора, глава 12 от Комбинираната номенклатура, корени от маниока, арарут, салеп, земни ябълки, сладки картофи и подобни корени и грудки с високо съдържание на нишесте или инулин от позиция 0714 от Комбинираната номенклатура или на базата на лозови листа се класират в част втора, глава 20 от Комбинираната номенклатура. При прилагането на изчислението по рефрактометричния метод за тези продукти се установява, че те съдържат много голямо количество захар, поради което се приема, че съдържат прибавена захар по смисъла на допълнителна забележка 3 към посочената глава, въпреки че не съдържат никаква прибавена захар.
(4)
Следователно, за да се осигури правилно класиране на тези продукти, е целесъобразно да се предвиди използването на метода на високоефективната течна хроматография (HPLC) и прилагането на установена формула, която вече се прилага от митническите лаборатории за изчисляването на съдържанието на захар в тези продукти от част втора, глава 20 от Комбинираната номенклатура.
(5)
За да се осигури еднакво тълкуване на Комбинираната номенклатура в целия Съюз по отношение на измерването на съдържанието на захар в различни продукти, част втора, глава 20, допълнителна забележка 2, буква а) следва да бъде изменена.
(6)
Затова Регламент (ЕИО) № 2658/87 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
В част втора, глава 20 от Комбинираната номенклатура, съдържаща се в приложение I към Регламент (ЕИО) № 2658/87, буква а) от допълнителна забележка 2 се заменя със следното:
„а)
Съдържанието на различните захари, изразено като захароза (съдържание на захар), в продуктите, класирани в настоящата глава, съответства на цифровото показание, отчетено с рефрактометър (използван по метода, предвиден в приложението към Регламент за изпълнение (ЕС) № 974/2014 на Комисията) при температура 20 °C и умножено по един от следните коефициенти:
-
0,93 за продуктите от подпозиции от 2008 20 до 2008 80, 2008 93, 2008 97 и 2008 99,
-
0,95 за продуктите от другите позиции.
Въпреки това съдържанието на различните захари, изразено като захароза (съдържание на захар) в следните продукти, класирани в настоящата глава:
-
продукти на базата на морски водорасли и други водорасли, приготвени или консервирани чрез процеси, които не са посочени в глава 12,
-
продукти на базата на корени от маниока, арарут, салеп, земни ябълки, сладки картофи и подобни корени и грудки с високо съдържание на нишесте или инулин от позиция 0714,
-
продукти на базата на лозови листа,
съответства на резултата от изчислението, извършено въз основа на показания, които са получени чрез прилагане на метода на високоефективната течна хроматография (HPLC), по следната формула:
S + (G + F) × 0,95
където
S е съдържанието на захароза, определено по метода HPLC,
F е съдържанието на фруктоза, определено по метода HPLC,
G е съдържанието на глюкоза, определено по метода HPLC.“
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 март 2015 година.